Hofbevel keer verdere mynskade | News24
Hofbevel keer verdere mynskade
ONWETTIGE mynbedrywighede by die Kantienkopje-erfenisgebied voordat die hooggeregshof in Kimberley die naweek 'n dringende interdik toegestaan het om dit te staak. Foto: Christiaan Cloete
ONWETTIGE mynbedrywighede is vir eers by die Kantienkopje-erfenisgebied by Barkly-Wes gestaak, maar ernstige skade is reeds aangerig.
Dié gebied word as 'n belangrike argeologiese en geskiedkundige terrein geag wat ryk is aan argeologiese oorblyfsels van menslike voorgeslagte wat sowat 500 000 jaar gelede daar gebly het.
Die hooggeregshof in Kimberley het 'n dringende interdik toegestaan om mynbedrywighede van die Jacki M Wesi-mynmaatskappy daar te stop.
Die maatskappy het na bewering op Vrydagaand 18 Maart onregmatig op dié erfenisterrein vir diamante begin myn.
Die McGregor-museum het die aansoek ingedien. Die ander applikante is die departement van mynbou, die Suid-Afrikaanse Erfenishulpbron-agentskap (Sahra) en die polisie.
Die verweerders, wat nie teenwoordig was om die aansoek teen te staan nie, moet op 8 April betoog oor hoekom die bevel nie permanent gemaak moet word nie.
Die polisie is beveel om te verseker alle mynbedrywighede word ingevolge die Wet op Nasionale Erfenishulpbronne gestaak.
Die departement word verbied om die hofbevel op te hef totdat die mynmaatskappy 'n wettige mynpermit het.
Dr. David Morris, hoofargeoloog by die McGregor-museum, sê die mynwerkers het Vrydagaand op die terrein saamgetrek en alle toegangspaaie met doringdraad en klipstapels versper.
Volgens Morris is Kantienkopje 'n belangrike argeologiese en geskiedkundige terrein wat in 1948 as een van die eerste argeologiese terreine in Suid-Afrika verklaar is. Die terrein word hoog aangeskryf deur nasionale en internasionale argeologiese akademici en word vir opleiding in erfenisstudie deur die Sol Plaatje-universiteit gebruik.
Die ontdekking verlede jaar van dierebene, potskerwe en klipwerktuie het die tydperk van die mens se geskiedenis op dié terrein van die vroeë Steentydperk tot die laat Ystertydperk gerek.
Daar word ook navorsing oor die pre-koloniale geskiedenis van die Tswana-kultuur gedoen. Noord-Kaap Toerisme en plaaslike toerisme-agentskappe beveel dit as 'n toeristebestemming aan.
Morris sê die departement van ­mynwese het in 2014 'n mynpermit toegeken, wat Sahra later met 'n hofbevel verhinder het.
Dié bevel het verval, waarna stootskrapers die terrein binnegedring het.
"Dit is ingevolge die wet verbode om erfenisterreine uit te grawe of van die oorspronklike vorm te verander sonder 'n Sahra-permit. Daar kan geen verandering in die status van 'n verklaarde erfenisterrein wees sonder omslagtige onderhandeling tussen die provinsiale en nasionale owerhede nie.
"Die departement van mynwese is deeglik daarvan bewus hoe kwesbaar Kantienkopje is, want dieselfde het in 1999 gebeur. Die toekenning van die huidige mynpermit is 'n oortreding van die departement se eie voorskrifte in 1999 oor die behoud van Kantienkopje. Daar is baie belangstelling om Kantienkopje as toeristebestemming te ontwikkel. Mynbou sal die terrein vir ewig vernietig en net tydelik werk skep.
"Dié soort optrede is eintlik 'n ondermyning van die integriteit en gesag van die Wet op Nasionale Erfenishulpbronne."
Morris vra dat besorgde mense besware na die minister van kuns en kultuur by e-pos Vusin@dac.gov.za, asook aan Sahra by PHINE@sahra.org.za, dsibayi@sahra.org.za en vbaduza@sahra.org.za, stuur.